**Stephen "Steve" Gregory Yzerman** (s. 9. toukokuuta 1965 Cranbrook, Brittiläinen Kolumbia) on kanadanhollantilainen jääkiekkoilija, olympiavoittaja ja kolminkertainen Stanley Cup -voittaja. Yzerman pelasi koko NHL-uransa Detroit Red Wingsissä ja toimi seuransa kapteenina vuodesta 1986 lähtien ollen näin NHL:n pitkäaikaisin kapteeni. Vuosina 2010–2018 hän toimi NHL-seura Tampa Bay Lightningin toimitusjohtajana ja tämän jälkeen vielä yhden kauden vanhemman neuvonantajan tehtävässä. Kaudesta 2019 lähtien hän on toiminut Detroit Red Wingsin toimitusjohtajana.

Yzerman on ainoa pelaaja Wayne Gretzkyn, Mario Lemieux’n, Phil Espositon, Bernie Nichollsin ja Connor McDavidin lisäksi, joka on tehnyt NHL:n runkosarjassa yhden kauden aikana 150 pistettä tai enemmän. Yzerman johti Red Wingsin kolmeen Stanley Cup -mestaruuteen (1997, 1998, 2002) ja hänet on palkittu Lester B. Pearson Awardilla (1989), Conn Smythe Trophyllä (1998), Frank J. Selke Trophyllä (2000) ja Bill Masterton Memorial Trophyllä (2003).

Yzerman ilmoitti uransa päättämisestä 3. heinäkuuta 2006 pitämässään lehdistötilaisuudessa. Red Wings nimitti Yzermanin joukkueensa varapuheenjohtajaksi 25. syyskuuta 2006. 2. tammikuuta 2007 Yzermanin pelinumero 19 jäädytettiin ennen Anaheim Ducks -ottelua, joka päättyi lopulta Detroitin 2–1-voittoon.

Peliura
-------

Steve Yzerman syntyi Cranbrookissa, Brittiläisessä Kolumbiassa, mutta varttui ja kävi High Schoolin Nepeanissa, Ontariossa. Juniorina hän pelasi OHL-seura Peterborough Petesissä.*lähde?*

NHL-seura Detroit Red Wingsin silloinen toimitusjohtaja Jim Devellano oli alun perin suunnitellut Pat LaFontainen varaamista seuran ensimmäisen kierroksen vuorolla vuoden 1983 varaustilaisuudessa. Kun New York Islanders nappasi LaFontainen yhtä vuoroa aiemmin, Red Wings päätyi varaamaan Yzermanin kokonaisvarausnumerolla neljä. Aluksi Yzermanin pelättiin olevan liian pienikokoinen NHL-kaukaloihin, ja seura varautuikin lähettämään hänet vielä vuodeksi Peterboroughiin. Kautta edeltävällä harjoitusleirillä Yzerman kuitenkin osoitti huolet turhiksi ja vakiinnutti paikkansa seuran kokoonpanossa. Ensimmäisellä NHL-kaudellaan hän teki 39 maalia ja yhteensä 87 pistettä, ja sijoittui toiseksi Vuoden tulokas -äänestyksessä.*lähde?*

Vuonna 1986 tuolloin 21-vuotias Yzerman nimitettiin Red Wingsin kapteeniksi seuran historian nuorimpana pelaajana, ja piti titteliä uransa päättymiseen vuoteen 2006 asti. Kaudella 1988–1989 Yzerman keräsi yhteensä 155 pistettä, jonka vain Wayne Gretzky ja Mario Lemieux ovat ylittäneet. Vuonna 1997 Yzerman johti Red Wingsin seuran ensimmäiseen Stanley Cup -mestaruuteen 42 vuoteen. Philadelphia Flyers kaatui finaalisarjassa suoraan neljässä ottelussa. Sama toistui vuotta myöhemmin, jolloin vastassa oli Washington Capitals.*lähde?*

26. marraskuuta 1999 Yzermanista tuli yhdestoista 600 maalia tehnyt pelaaja NHL:n historiassa. Kaudella 2001–2002 Yzermania pitkään vaivannut polvivamma paheni, ja hän joutui olemaan sivussa 30 runkosarjaottelusta. Pelasi pudotuspeleissä yhdellä terveellä polvella, mutta onnistui keräämään 23 ottelussa 23 pistettä ja johtamaan Red Wingsin kolmanteen mestaruuteensa kuuden vuoden sisällä. Kesällä 2002 Yzerman joutui vaikeaan polvileikkaukseen, jonka seurauksena hän oli poissa kauden 66 ensimmäisestä ottelusta. Yzermanin tehdessä paluun jäille maaliskuussa 2003 kotiyleisö osoitti seisten suosiotaan kapteenilleen. Kauden päätteeksi hänet palkittiin Bill Masterton Memorial Trophyllä sisukkuudestaan, urheiluhengestään ja omistautumisestaan jääkiekolle.*lähde?*

Kauden 2004–2005 peruunnuttua työsulun vuoksi myös Yzermanin tulevaisuus näytti epävarmalta. 2. elokuuta 2005 hän kuitenkin allekirjoitti yksivuotisen sopimuksen Red Wingsin kanssa, ja aloitti 19. peräkkäisen kautensa seuran kapteenina. Viimeiseksi jäänellä kaudellaan Yzerman teki 61 ottelussa 14 maalia ja antoi 20 maaliin johtanutta syöttöä. Detroit voitti hienosti runkosarjan, mutta Edmonton Oilers yllätti Red Wingsin pudotuspelien ensimmäisellä kierroksella otteluvoitoin 4–2. Pudotuspelien todellinen musta hevonen Oilers ylsi lopulta Stanley Cup -finaaleihin, joissa se kuitenkin hävisi Carolina Hurricanesille. 1. toukokuuta pudotuspelisarjan viidennessä ottelussa Yzermanille merkittiin viimeisessä ottelussaan vielä syöttöpiste Robert Langin ylivoimamaaliin, mutta Detroit hävisi ottelun 4–3 ja Edmonton meni jatkoon.*lähde?*

Kansainvälisellä tasolla Yzermanin suurin saavutus on Kanadan maajoukkueen kanssa voitettu kultamitali vuoden 2002 talviolympialaisissa Salt Lake Cityssä. Kanadan olympiajoukkue jäädytti virallisesti Yzermanin pelinumeron 19 tämän ilmoitettua jättävänsä väliin vuoden 2006 talviolympialaiset Torinossa.*lähde?*

### Peliuran jälkeen

Yzerman on toiminut Tampa Bay Lightningin toimitusjohtaja vuoden 2010 toukokuun 25. päivästä asti.
Vuoden 2006 syksyllä Yzerman nimitettiin Red Wingsin varapuheenjohtajaksi ja johtokunnan varakuvernööriksi. 2. tammikuuta 2007 Detroit Red Wings jäädytti Yzermanin pelinumeron 19 ennen ottelua Anaheim Ducksia vastaan. Red Wings sisällytti paitaan kapteenin tunnuksen, C-kirjaimen ylimääräisenä kunnianosoituksena "The Captainille". Samassa kuussa hän otti vastaan Kanadan jääkiekkomaajoukkueen toimitusjohtajan viran kyseisen vuoden MM-kilpailuja varten. 23. kesäkuuta 2009 Yzerman valittiin Hockey Hall of Fameen yhdessä Brett Hullin, Luc Robitaillen ja Brian Leetchin kanssa. Myöhemmin hänet valittiin Kanadan jääkiekkomaajoukkueen toiminnanjohtajaksi vuoden 2010 Vancouverin olympialaisia varten, joissa Kanada saavutti ensimmäisenä joukkueena vuoden 1980 Yhdysvaltojen voiton jälkeen jääkiekon olympiakultaa kilpailujen järjestäjämaana.*lähde?*

25. toukokuuta 2010 Yzerman siirtyi Tampa Bay Lightningin toimitusjohtajaksi. Samana vuonna Lightning pääsi itäisen konferenssin finaaleihin, jäätyään aiempana vuonna kokonaan pudotuspelien ulkopuolelle. Kauden päätyttyä Yzerman oli ehdolla NHL:n vuoden toimitusjohtajaksi.*lähde?*

Yzermanin jäädytetty pelinumero "19" riippuu Joe Louis Arenan katossa muistona hänen pitkästä ja menestyksekkäästä NHL-urasta Detroit Red Wings -organisaatiossa.

Perhe ja vapaa-aika
-------------------

Yzermanin perheeseen kuuluvat vaimo Lisa ja tyttäret Isabella, Maria ja Sophia, joiden kanssa hän asuu Bloomfield Hillsissä, Michiganissa. Vapaa-aikanaan Yzerman harrastaa golfia, viinejä ja matkustamista.*lähde?*

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1981–1982 | Peterborough Petes | OHL | 58 | 21 | 43 | 64 | 65 | 6 | 0 | 1 | 1 | 16 |
| 1982–1983 | Peterborough Petes | OHL | 56 | 42 | 49 | 91 | 33 | 4 | 1 | 4 | 5 | 0 |  |  |  |  |  |  | JMM | 7 | 2 | 3 | 5 | 2 |
| 1983–1984 | Detroit Red Wings | NHL | 80 | 39 | 48 | 87 | 33 | 4 | 3 | 3 | 6 | 0 |
| 1984–1985 | Detroit Red Wings | NHL | 80 | 30 | 59 | 89 | 58 | 3 | 2 | 1 | 3 | 2 |  |  |  |  |  |  | KC | 4 | 0 | 0 | 0 | 0 |
|  |  |  |  |  |  |  |  |  |  |  |  |  |  |  |  |  |  |  | MM | 10 | 3 | 4 | 7 | 6 |
| 1985–1986 | Detroit Red Wings | NHL | 51 | 14 | 28 | 42 | 16 | – | – | – | – | – |
| 1986–1987 | Detroit Red Wings | NHL | 80 | 31 | 59 | 90 | 43 | 16 | 5 | 13 | 18 | 8 |
| 1987–1988 | Detroit Red Wings | NHL | 64 | 50 | 52 | 102 | 44 | 3 | 1 | 3 | 4 | 6 |
| 1988–1989 | Detroit Red Wings | NHL | 80 | 65 | 90 | 155 | 61 | 6 | 5 | 5 | 10 | 2 |  |  |  |  |  |  | MM | 8 | 5 | 7 | 12 | 2 |
| 1989–1990 | Detroit Red Wings | NHL | 79 | 62 | 65 | 127 | 79 | – | – | – | – | – |  |  |  |  |  |  | MM | 10 | 10 | 10 | 20 | 8 |
| 1990–1991 | Detroit Red Wings | NHL | 80 | 51 | 57 | 108 | 34 | 7 | 3 | 3 | 6 | 4 |
| 1991–1992 | Detroit Red Wings | NHL | 79 | 45 | 58 | 103 | 64 | 11 | 3 | 5 | 8 | 12 |
| 1992–1993 | Detroit Red Wings | NHL | 84 | 58 | 79 | 137 | 44 | 7 | 4 | 3 | 7 | 4 |
| 1993–1994 | Detroit Red Wings | NHL | 58 | 24 | 58 | 82 | 36 | 3 | 1 | 3 | 4 | 0 |
| 1994–1995 | Detroit Red Wings | NHL | 47 | 12 | 26 | 38 | 40 | 15 | 4 | 8 | 12 | 0 |
| 1995–1996 | Detroit Red Wings | NHL | 80 | 36 | 59 | 95 | 64 | 18 | 8 | 12 | 20 | 4 |
| 1996–1997 | Detroit Red Wings | NHL | 81 | 22 | 63 | 85 | 78 | 20 | 7 | 6 | 13 | 4 | Stanley Cup |  |  |  |  |  | WC | 6 | 2 | 1 | 3 | 0 |
| 1997–1998 | Detroit Red Wings | NHL | 75 | 24 | 45 | 69 | 46 | 22 | 6 | 18 | 24 | 22 | Stanley Cup | Conn Smythe Trophy |  |  |  |  | OK | 6 | 1 | 1 | 2 | 10 |
| 1998–1999 | Detroit Red Wings | NHL | 80 | 29 | 45 | 74 | 42 | 10 | 9 | 4 | 13 | 0 |
| 1999–2000 | Detroit Red Wings | NHL | 78 | 35 | 44 | 79 | 34 | 8 | 0 | 4 | 4 | 0 | Selke Trophy | Ykköstähdistö |
| 2000–2001 | Detroit Red Wings | NHL | 54 | 18 | 34 | 52 | 18 | 1 | 0 | 0 | 0 | 0 |
| 2001–2002 | Detroit Red Wings | NHL | 52 | 13 | 35 | 48 | 18 | 23 | 6 | 17 | 23 | 10 | Stanley Cup |  |  |  |  |  | OK | 6 | 2 | 4 | 6 | 2 |
| 2002–2003 | Detroit Red Wings | NHL | 16 | 2 | 6 | 8 | 8 | 4 | 0 | 1 | 1 | 2 | Bill Masterton Memorial Trophy |
| 2003–2004 | Detroit Red Wings | NHL | 75 | 18 | 33 | 51 | 46 | 11 | 3 | 2 | 5 | 0 |
| 2004–05 | työsulku (ei pelannut) |  |  |  |  |  |  |  |  |  |  |  |
| 2005–2006 | Detroit Red Wings | NHL | 61 | 14 | 20 | 34 | 18 | 4 | 0 | 4 | 4 | 4 |
| 2 kautta | YHTEENSÄ | OHL | 114 | 63 | 92 | 155 | 98 | 10 | 1 | 5 | 6 | 16 |
| 22 kautta | YHTEENSÄ | NHL | 1514 | 692 | 1063 | 1755 | 924 | 196 | 70 | 115 | 185 | 84 |

Saavutukset
-----------

Yhdysvaltain 43. presidentti George W. Bush ja Steve Yzerman poseeraavat Stanley Cupin ja Bushin nimellä varustetun Detroit Red Wings -pelipaidan kanssa.
* Stanley Cup (1997, 1998, 2002)
* Lester B. Pearson Award (1989)
* Conn Smythe Trophy (1998)
* Frank J. Selke Trophy (2000)
* Bill Masterton Memorial Trophy (2003)
* Olympiakulta (2002)

Katso myös
----------

* Luettelo 1000 tehopistettä saavuttaneista NHL-pelaajista
* Luettelo 500 NHL-maalia tehneistä pelaajista
* Luettelo NHL-ennätysten tekijöistä
* The Hockey Newsin luettelo 100 parhaasta NHL-pelaajasta

Lähteet
-------

1. ↑  Stephen Gregory (Steve) Yzerman *www.newnetherlandinstitute.org*. Viitattu 25.5.2021.
2. ↑  Steve Yzerman NHL.com. Viitattu 22.11.2009.
3. ↑  Niemeläinen, Jonne: Yllätysilmoitus: NHL:n arvotetuimpiin toimitusjohtajiin lukeutuva Yzerman erosi  12.9.2018. Yle. Viitattu 11.10.2018.
4. ↑  Detroit Red Wings: The Captain says goodbye  3. heinäkuuta 2006. Detroit Red Wings.  Arkistoitu 6.7.2006. Viitattu 3.2.2008.
5. ↑  NHL.com: Yzerman new Red Wings' vice president  25. syyskuuta 2006. NHL.com. Viitattu 25. syyskuuta 2006.
6. ↑  NHL.com: Detroit Red Wings retire former captain Yzerman's No. 19 jersey  3. tammikuuta 2007. NHL.com. Viitattu 3. tammikuuta 2007.

Aiheesta muualla
----------------

* Detroit Red Wings (Arkistoitu – Internet Archive)
* Jatkoaika (Arkistoitu – Internet Archive)

|  |  |  |
| --- | --- | --- |
| Edeltäjä:**Mark Messier** | **Lester B. Pearson Awardin voittaja**1989 | Seuraaja:**Mario Lemieux** |

|  |  |  |
| --- | --- | --- |
| Edeltäjä:**Mike Vernon** | **Conn Smythe Trophyn voittaja**1998 | Seuraaja:**Joe Nieuwendyk** |

|  |  |  |
| --- | --- | --- |
| Edeltäjä:**Jere Lehtinen** | **Selke Trophyn voittaja**2000 | Seuraaja:**John Madden** |

|  |  |  |
| --- | --- | --- |
| Edeltäjä:**Saku Koivu** | **Bill Masterton Trophyn voittaja**2003 | Seuraaja:**Bryan Berard** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat

 |

 |